Source: https://beta.e-justice.europa.eu/13/HU/national_case_law?SLOVENIA&action=printMS&member=1
Timestamp: 2020-01-21 01:01:57
Document Index: 5895739

Matched Legal Cases: ['Bíróság ', 'Bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Ez az oldal Szlovénia ítélkezési gyakorlatáról nyújt tájékoztatást.
A határozatok közzététele / Címek
A Szlovén Köztársaság Legfelsőbb Bírósága, a négy általános hatáskörű felsőbíróság, a Legfelsőbb Munkaügyi és Szociális Bíróság, valamint a Szlovén Köztársaság Közigazgatási Bírósága ítéleteinek teljes szövege ingyenesen elérhető a szlovén bíróságok weboldalán. A felek neve nem látható, mivel az ítéletek közzététel előtt szerkesztésen esnek át. Az eredeti szöveg és a kulcsszavak mellett a határozatok jogalapjára vonatkozó részletes információk, valamint az ítéletek összefoglalói is elérhetők. A kulcsszavak az ítélet által érintett jogintézmények és jogterület azonosításában segítik a felhasználót. Az összefoglaló 10–100 szó terjedelemben tartalmazza a bírósági ítélet indokolásának főbb pontjait.
A Legfelsőbb Bíróság legjelentősebb határozatainak válogatása angol nyelven is elérhető a Legfelsőbb Bíróság legfontosabb határozatai között.
Emellett a polgári ügyekben hozott, nem vagyoni kártérítéshez kapcsolódó ítéletek is elérhetők egy külön kereső használatával, amelynek segítségével a felhasználó a kár típusa, illetve dátum szerint is rákereshet a hasonló ügyekre.
A továbbfejlesztett kereső új próbaverziója a következő címen érhető el: http://novo.sodisce.si.arctur.net/search.php.
2013. február 8. után a következő címen lesz elérhető: http://www.sodnapraksa.si/.
A Szlovén Köztársaság Alkotmánybíróságának valamennyi közzétett határozata elérhető az alkotmánybíróság weboldalán. Ingyenesen elérhető a többségi és a kisebbségben maradt alkotmánybírók álláspontjának (különvélemények és párhuzamos vélemények) teljes szövege, kulcsszavakkal, a határozat jogalapjára vonatkozó részletes információkkal, valamint egy összefoglalóval együtt. Bizonyos kiválasztott, fontos határozatokat angol nyelvre is lefordítottak. Az Alkotmánybíróság valamennyi fontos többségi határozatának szlovén nyelvű szövegét (a különvélemények nélkül) közzéteszik a Szlovén Köztársaság hivatalos lapjában is.
Példák a címekre
1. példa: A Szlovén Köztársaság Legfelsőbb Bíróságának határozata
(fordítás a szlovén nyelvű szöveg alapján)
Ügyiratszám: VS1011121
Hivatkozási szám: I Up 44/2009. sz. határozat
Tanács: Közigazgatási jog
Ülés napja: 2009. március 12.
Jogterület: VÍZUM, MENEKÜLTÜGY ÉS BEVÁNDORLÁSI JOG – (A közigazgatási eljárás általános szabályairól szóló törvény – ZUP)
Jogintézmények: menekültügy – tárgyalás – nemzetközi védelem – ismételt kérelem – kiskorú menedékkérő – kiskorú perképessége
Jogalap: a nemzetközi védelemről szóló törvény (ZMZ) 42., 42/2., 42/3., 56., 119. cikke, a közigazgatási eljárás általános szabályairól szóló törvény (ZUP) 46., 237., 237/1–3. cikke, a házasságról és a családi kapcsolatokról szóló törvény (ZZZDR) 107, 108. cikke, a polgári eljárásról szóló törvény (ZPP) 409. cikke, a közigazgatási jogvitákról szóló törvény (ZUS-1) 27., 27/3., 64., 64/1-3., 77. cikke.
Összefoglaló: A 15 év alatti gyermek nem rendelkezik perképességgel, így a közigazgatási hatóság nem sérti meg az eljárási szabályokat azzal, ha megtagadja tőle a vallomástétel lehetőségét a közigazgatási határozat alapjául szolgáló tényekre és körülményekre vonatkozóan.
2. PÉLDA: A Szlovén Köztársaság Alkotmánybíróságának határozata – hivatkozási szám: U-I-425/06
(Angol nyelven elérhető)
Megjegyzés: a közzétett dokumentum angol nyelvű változatából helyenként elhagyják a szlovén változat bizonyos adatait, de legalább az ítélet kivonata minden esetben szerepel benne.
Jogi aktus: az azonos neműek élettársi kapcsolatának nyilvántartásba vételéről szóló törvény (a Szlovén Köztársaság hivatalos lapja, 2005. évi 65. szám) (ZRIPS) 22. cikke.
Rendelkező rész: Az azonos neműek élettársi kapcsolatának nyilvántartásba vételéről szóló törvény (a Szlovén Köztársaság hivatalos lapja, 2005. évi 65. szám) (ZRIPS) 22. cikke alkotmányellenes. A Nemzetgyűlés e határozatnak a Szlovén Köztársaság hivatalos lapjában történő közzétételétől számított hat hónapon belül köteles a megállapított alkotmánysértés orvoslására. A megállapított alkotmánysértés orvoslásáig a regisztrált élettársi kapcsolatban élő azonos neműek öröklésére a házastársak öröklésére az öröklési törvényben (a Szlovén Szocialista Köztársaság hivatalos lapja, 1976. évi 15. szám és 1978. évi 23. szám és a Szlovén Köztársaság hivatalos lapjának 2001. évi 67. száma) megállapított szabályok vonatkoznak.
Kivonat: Az egyik élettárs halálát követő öröklésre vonatkozó jogokat illetően a regisztrált élettársi kapcsolatban élő azonos neműek jogállása (az azonos neműek élettársi kapcsolatának nyilvántartásba vételéről szóló törvény 22. cikke) lényeges ténybeli és jogi vonatkozásait tekintve a házastársak helyzetéhez hasonló. A házastársak és a regisztrált élettársi kapcsolatban élő azonos neműek öröklésének eltérő szabályozása ezért nem tárgyilagos, és nem személyhez kötött körülményeken alapul, hanem a szexuális irányultságon. A szexuális irányultság az Alkotmány 14. cikkének (1) bekezdésében meghatározott személyes körülmények egyike. Mivel a megkülönböztetésnek nincs alkotmányos indoka, a megtámadott rendelkezés az Alkotmány 14. cikkének (1) bekezdésébe ütközik.
Tárgymutató: 1.5.51.1.15.1 – alkotmánybíráskodás – határozatok – az Alkotmánybíróság határozatainak típusai – absztrakt normakontroll – a rendelkezés alkotmányellenességének megállapítása. 1.5.51.1.16 – alkotmánybíráskodás – határozatok – az Alkotmánybíróság határozatainak típusai – absztrakt normakontroll – a jogalkotó felhívása az alkotmányellenesség megszüntetésére. 5.2.2.1 – alapvető jogok – egyenlőség (14.2) – megkülönböztetési szempontok (14.1) – nemi hovatartozás.
Jogalap: a Szlovén Köztársaság alkotmányának (URS) 14.1 és 14.2 cikke, az emberi jogok és alapvető szabadságok védelméről szóló egyezmény (EKČP) 14. cikke; az Alkotmánybíróságról szóló törvény [ZUstS] 40.2 és 48. cikke.
A Legfelsőbb Bíróság, valamint a többi általános hatáskörű és szakosított bíróság ítélkezési gyakorlata HTML formátumban érhető el. A Szlovén Köztársaság Alkotmánybíróságának ítélkezési gyakorlata HTML formátumban minden esetben, esetenként pedig PDF formátumban is elérhető.
Az ítéletek vonatkozásában nem áll rendelkezésre információ arról, hogy az ügy még folyamatban van-e, a határozat jogerős-e, illetve további eljárást fognak-e lefolytatni az ügyben.
Az Alkotmánybíróság weboldala azonban tartalmazza a folyamatban lévő ügyekkel kapcsolatos alapvető információkat – így a hivatkozási számot és a benyújtás dátumát. Hetente közzéteszik a heti tárgyalási jegyzéket is, amely feltünteti a csütörtöki rendes plenáris ülésnapon tárgyalásra kerülő ügyeket.
A bíróságok választják ki, mely ügyeket teszik közzé. A fő szempont az, hogy az ügy mennyiben bír jelentőséggel az alsóbb szintű bíróságok ítélkezési gyakorlatának alakításában. A média érdeklődésére számot tartó ítéleteket és határozatokat rendszerint sajtóközlemény kíséretében hozzák nyilvánosságra.
az Alkotmánybíróság ítélkezési gyakorlata, ítélkezési gyakorlat
Utolsó frissítés: 05/12/2016